बिटिसिनि खुंथायखौ लानाय इउपिपिएल दैदेननाय लोगोयारि खुंथाया दिनै दान गु जाबाय। गिबि खेबनि थाखाय बिटिसिनि गाहाइ मावफुंगिरिनि मासिखौ लानानै प्रमद बर’नि दैदेननायाव खुंथाया बिबान लानायनिफ्रायनो माखासे गोदानथि खामानि मावनाय नुनो मोन्दों। गिबियावनो बुंनांगोन रायजोयारि रां जाख्ल’ग्रा सुबुं एबा मावख’गिरिफोरनि हेंथायै लानाय खामानिया जोबोर बाखनायथाव जादों होननानै सरासनस्रा सुबुंफोरनि बुंनाय खोनानो मोनो। बिदिन्थि महरै बागसा जिल्लानि सिङाव थानाय बिटिसि मुसलपुर बियाबनि बेन्दोंनि कालजार भिसिदिसिनि मासिगिरि इन्द्रेस्वर राभाखौ गोरिब नखरनो सोरखारि न’ होनायनि मुङाव रां लानायनि अजद मोननानै बिटिसिनि गुबुन सासे गोहो गोरा मावफुंगिरि सोद्रोमा राकेश ब्रह्मआ मासिगिरि बिबाननिफ्राय बोख्लायनाय आरो ककलाबारि बियाबनि सिङाव थानाय जालाह खोन्दो जौगाखां मावख’नि जुनियर इन्जिनियर जय दासखौ सि सुगथाबग्रा मेसिन खावखोनायनि अजद मोननानै बिखौबो साख्रिनिफ्राय बोख्लाय थ’नाय जादों। बिदि हरखाब राहा लानाया सरासनस्रा सुबुंफोरखौ गोजोन होनो हानाय बादि साननाय फैदों। जुदि बिदिनो जाख्ल’नाय आरो सोबख’नायफोरनि हेंथायै राहा लायोब्ला ओनसोलाव जौगाखांनाय फैगोन होननानै बुंनो हायो। आरो बिटिसिनि मावफुंगिरि राकेश ब्रह्मआ बुंनाय ” इउपिपिएल दोलोआ जेबो जाहोनावनो बिटिआर ओनसोलाव जाख्ल’नाय आरो सोबख’नायखौ जायगा होया ” होनाय रावखौ रायजो-राजाफोरा फोथायनो हानाय बादि उननि समफोराव खामानि मावनायासो आसोल बाथ्रा जागोन। बिदिनो फिसा-फिसा मावफारिया एबा मावख’गिरिफोरनि सायावल’ राहा लायाबालानो गिदिर बिबानगिरि एबा मावख’गिरिफोरनि सायाव जाख्ल’नाय आरो सोबख’नायनि अजद मोनोब्ला थाब राहा लानो हाथारमारोब्लासो रायजोफोरा फोथायथारगोन होननानै साननो हायो। बे बेलायाव प्रमद बर’आ दैदेननाय बिटिसि खुंथाया राहा लामारनो हागोनना ? जियानो जाया मानो प्रमद बर’आ दैदेननाय बिटिसि खुंथाया लानाय मोनसे थांखिया बिटिआर ओनसोलनि रायजो-राजाफोरखौ एसे गोजोननाय लाबोनाय नुनो मोननाय जादों। बे जाबाय बिटिसिनि मावफुंगिरि आरो एमसिएलएफोरा मोनफ्रोमबो गामियाव नखरथाम गोरिब नखराव थांनानै खौरां लाहैनाय आरो माबादि हेफाजाब होनो हायो बिनि सायाव राहा लानाय खामानिया गोरिब नखरफोरखौ गोबां हेफाजाब होगोन होननानै साननो हायो। बिदि खालामबाय थामारोब्ला बिटिआर ओनसोलनि गोबां नखरारि आरो रायजोयारि जेंनाफोरनि माखासे जेंनाफोरा सानसे समाव जोबहैनो हागौ बादि साननो हायो। मानो होनोब्ला बिटिसिनि गाहाइ मावफुंगिरि सोद्रोमा एबा गुबुन मावफुंगिरि सोद्रोमा एबा सोरबा सोरखारनि गोजौ थाखोनि मावख’गिरिफोरा गोरिब नखराव बेराय हैनो थाङोब्ला लामायाव मोनलांनाय माखासे जेंना एबा उसुबिदाफोरखौबो गावसोरनि मेगनजों नुलाङोब्ला सुस्रां जानायाव गोरलै जागोन होननानै साननो हायो। बिदिनो फिसा-फिलौ जेंनाफोरा लासै-लासै सुस्रां जालांबाय थायोब्ला सानसे समाव बिटिआर ओनसोलनि जेंनाफोरा खम जागोन। बेखौ रोखा बुंनो हायो। नाथाय बिदि खामानि मावफ्लानानै रायजोफोरनिल’ बा-बा लायोब्ला जानाय नङा। दा जेरै मावनो हमदों बिदिनो सानफा एफा मावलांबाय थायोब्ला बे बिटिआर ओनसोला सानसे समाव हादरावनो मुंदांखा जाहैगोनना रोखा बुंनो हायो। नाथाय बे थार बाथ्रादि सरासनस्रा बर’ सुबुंफोरा राजखान्थिया मा बेखौ बुजिथारखाया। बिसोर हारि हिसाबैसो मिथिगौ। बर’ हारिनि दैदेनगिरिफोरा राजखान्थि गेलेयोब्लाबो सरासनस्रा बर’ सुबुंफोरा बेफोरखौ बारा गोसो होया। बिनिखायनो दानि इउपिपिएल दैदेननाय बिटिसि खुंथाया राजखान्थिनि मन्थ्र’खौ सिगाङाव लानानै खामानि मावाबालानो बर’ सुबुंफोर हिसाबैसो खामानि मावनायनि सम जाबाय। बे थारदि बर’फोरा बिटिसि मोननायनि उनाव राजखान्थि भाबै ज’ जानो रोंला आरो हाखाथारला। थेवबो हारि हिसाबै खामानि मावनाया जोबोर गोनां जानानै फैबाय। नङाब्ला गावजों गाव राजखान्थिनि पासायाव गोग्लैनानै हारिया थेरबेथेर जानाया बारा गिदिर बाथ्रा नङा। दाव बिमा बादि गोसोम, फाख्रा-सिख्रा, गुफुर दावसा फिसाफोरखौ गावनि गांखङाव बजबनानै लानाय बादि खालामनानै लायाब्ला दावसा फिसाखौ दावखा-सिलाया साबनानै लांनाय बादि बर’ सुबुंफोरा जाहैनो हागौखौ बुंनो हायो। बिनिखायनो राजखान्थि भाबै बर’फोरा ज’ जानो हायाब्लाबो बर’ सुबुंफोर बादि ज’ थालायनानै नों माव, आं माव साननानै ओनसोलनि जौगानाय खामानि मावनानै जोंनि बर’ ओनसोलफोरखौ जौगा होनांसिगौ। बेनो मोनसे सनानि सुबिदा फैथारबाय। बिदिनो आसामाव नैथि खेबनि थाखाय खुंथायाव फैनो हानाय बिजेपि दैदेननाय लोगोयारि सोरखारा दान मोनथाम बाबेन लांबाय । गिबि खेबनि थाखाय गिबि मन्थ्रिनि मासि आवग्रिनाय ड० हिमन्त बिश्व शर्मानि दैदेननाय गोदान सोरखारा बिबान लानायनि उननिफ्राय गोबां मोजां बिथांखिफोर फोसावनाय नुनो मोननाय जादों। बि बिथांखिफोरा जाफुंगोनना-जाफुङा दानो बुंनाया गोरलै नङाब्लाबो बे बाथ्राखौ बुंनो हायोदि हादरसानि सुबुंफोरनि गोसोखौ बोनाय थांखियानो गोदान सोरखारा बायदि बिथांखि आजावदों। कौटि-कौटि रां बाहायनानै सुफुंनो नाजानाय बिथांखिफोरनि जोहै रायजोफोरा बेसेबां मुलाम्फा जागोन, बेखौ समासो खिन्थासिगोन। जायखि जाया सोरखारानो गोदान-गोदान बिथांखि फोसावो । नाथाय बांसिनानो नुनायाव बे बिथांखिफोरखौ जाफुङै नुनो मोनो। बुंनो थाङोब्ला बिदिन्थि हिसाबै लोंग्रा दैनि बिथांखिनि सायावनो बुंनो हायो। बे बिथांखिया थांनाय जि बोसोरसो सिगां हादरसानि सुबुंफोरनो गोगगो दै जगायनायनि थाखाय हादरसा सोरखारनि दै जगाय बिफाना गोबां अनजिमानि बिथांखि थामहिनबा प्रजेक्ट लानाय जादोंमोन। नाथाय दै जगायग्रा बिथांखिफोरा जि जौखोन्दोबो जाफुङाखै । बे थार बाथ्रा। गोबां जौ कौटि रां खरसा खालामनानै लुनाय दै जगाय बिथांखिआ जुरिजेननायनि दान मोननैसो उनावनो गाज्रि जानाया आसाम जाबाय थानाय नेम बादिसो जादों। एखे रोखोम आबाद फोथाराव दै जगायनाय बिथांखिनि सायावबो जादों। दै जगायनाय बिथांखिफोराबो दैनि फेंफोना बादिसो जादों। बिदि जाथायफोरा आसामाव जाफ्लेबाय थानाय जाथाय बादिसो जानो हमबाय । बिथांखि मोनसे आजावनानै मावफुंनायनि उनाव बिखौ मोजाङाव लाखिनो थाखाय बिफानारिफोरा जा बादि नायनांगौ बिदि नाया होननानै अजद सिखांदों । मोजाङै लाखिनायनि बिबानखौ सकिदारनिफ्राय मावख’गिरिसिम जा बादि राहा लानांगौमोन, नाथाय बिदि लानाय नुनो मोननाय जाया। बिदिनो आसामाव गोबां बिथांखिफोरा थैनो गोनां जादों। बिनि जाहोननि थाखाय फारसेथिं रायजोनि राङा खहा जादों आरो गुबुन फारसे जाफुं जायै बिबानखौ रायजोफोरानो सैनो गोनां जादों। बिथांखिफोरनि जाफुङैनि दाया जादों बांद्राय जाख्ल’नाय आरो सोबख’नायनि थाखायनो जादों। हादरसानि गोदान गिबि मन्थ्रिखौ गोबां सांग्रां आरो मावथि होननानै खोनानो मोननाय जादों। बिदि गिबि मन्थ्रि दं जेब्ला बिथांखिफोरखौ मावफुंगोन होननानै रायजोफोरा मिजिंगथिदों। जुदि बिथांनि दैदेननाय सोरखारा मावफुङाब्ला सिगांनि बादिनो जाफिनगोना रोखा। दा समाव बिथांनि दैदेननाय सोरखारखौ बिदि मावगोन होननानै सानथ’वाखै। फैगोन समफोराव बिथांनि सोरखारा लानाय बिथांखिफोरा जाफुंगोन होननानै मिजिंथिदों रायजोफोरा। जियानो जाया मानो फैगोन समफोराव बे गोदान सोरखारा मा मावलाङो बेखौ नायलांबाय थानायनि अनगायै गुबुन राहा गैया। बिनिखायनो रायजोफोरनि मोजाङानो सोरखारनि मोजां जागोन साननानै लानाय गोदान बिथांखिफोरखौ मावफुं लांगोन होननानै मिजिंथिबाय।